Olih: I Putu Supartika
Mangkin
sampun akéh buku-buku sastra Bali modéren sané kamedalang olih pangawiné, utamané
pangawi sané wimuda. Wénten buku Swécan Widhi saking I Komang Alit Juliarta,
Belog saking Tudékamatra, Mlajah saking Madé Suar, Ngurug Pasih saking Putra
Ariawan, Yén Bénjang Tiang dados Présidén olih I Putu Supartika, Blanjong olih
Ari Dwijayanti lan buku-buku sastra Bali modéren sané lianan. Yadiastun sampun
akéh buku-buku sastra Bali sané kamedalang, nanging nénten akéh anak sané uning
indiké punika. Minab sangkaning kirangné penyebaran
buku-buku punika ring masyarakat.
Napi
malih masyarakat umum utawi murid-murid sekolahan, mahasiswa Basa Bali lan guru
Basa Bali kémanten taler nénten ja akéh sané uning buku-buku punika. Minab ipun
tuah uning ring buku pangawi-pangawi senior kémanten, lan uningné tuah amuncuk
kuku. Yéning asapunika kawéntenané, jagi asapunapiang carané mangda akéh
pangwacén lan peminat sastra Baliné? Indiké punika ngiring pikayunin mangkin,
krana sastra Bali modéren tuah silih sinunggil idéntitas i raga dados jatma Bali—krana
ring sastra Bali modéren nganggén Basa Bali.
Minab
silih sinunggil carané mangda buku-buku sastra Bali modéren nyansan kakenal, wantah
nambahin koleksi buku-buku sastra Bali modéren ring perpustakan-perpustakaan
sekolah ring Bali. Melarapan antuk utsahané punika, pastika jagi mersidayang ngédéngang
utawi ngenalang buku-buku sastra Bali
sané kamedalang olih para pangawiné. Nénten ja ngenalang buku kémanten
tatujoné, nanging mérsidayang nincapang minat ngwacén buku-buku sastra Bali
modéren para sisiané ring sekolah-sekolah. Taler mersidayang ngawinang para
sisiané bisa lan biasa mabasa Bali melarapan antuk malajah saking buku-buku
punika.
Mangkin,
kawéntenan buku-buku sastra Bali modéren ring perpustakaan sekolah kantun akidik
pisan. Tuah wénten siki kalih kémanten, lan mersidayang kaketékin baan jrijin
lima. Indiké punika minab sangkaning kirangné uratian pemerintahé ring
kawéntenan sastra Bali modéren. Yén yaktiké buku sastra Bali modérené punika
akeh kasediaang ring perpustakaan-perpustakaan sekolah, minab sastra Baliné
punika pacang nglimbak pisan, lan gelis kauningin olih para pangwacéné.
Kantun
akeh taler kawigunané yéning buku-buku sastra Bali modéren punika wénten ring perpustakaan
sekolah. Lianan tekéning mersidayang kadadosang sarana ngajegang basa Bali,
taler pinaka sarana ngenalang para pangawi wimuda sané wau malajah makekawian
sané pacang dados génerasi penerus sastra Bali modéren. Taler pinaka suntikan
ring para pangawiné mangda sayan nincap semangatnyané makekawian, utamané pangawi
wimuda. Krana pangawi wimuda tuah panyambung génerasi pangawi-pangawi sénior. Yéning
nénten wénten génerasi penerus, sinah sastra Bali modéren pacang mandeg, lan
ilang.
Perpustakaan
ring sekolah, yén nirgamayang titiang wantah jantung sekolahé. Krana ring
perpustakaan tuah gudang ilmu. Genah sekancan wacakan buku, lan penunjang paplajahan
ring sekolah. Nénten ja punika kémanten, sakéwala taler genah ngaruruh
paplajahan sané nénten utawi durung kapanggih rikala malajah ring kelas.
Duaning
perpustakaan ring sekolah punika gudang ilmu, sampun sepantesné yéning sastra
Bali modéren taler polih genah ring perpustakaan sekolah. Krana sastra Bali
modéren punika taler ilmu, sané pantes lan patut kaplajahin. Ring sastra Bali
modéren nénten ja madaging isin keneh pangawiné utawi hayalan saking pangawiné
kémanten, nanging madaging akéh paplajahan lan tatuwek sané maguna. Lianan ring
punika, sangkaning ngwacén buku-buku sastra Bali modéren, para sisiané pacang
nyansan biasa mabasa Bali, nganggén basa Bali ring sajeroning kauripané sakadi
sané sampun uningang titiang ring ajeng.
Dumadak
ja, buku-buku sastra Bali modéren gelis polih genah sané becik ring
perpustakaan sekolah. Sané ngawinang sastra Bali modéren nénten ja semarak sangkaning
pangawi lan cakepan sané kawedar kémanten, nanging sangkaning pangwacéné sané nyansan
akéh ulian cakepan-cakepan punika sampun wénten ring perpustakaan sekolah, lan
bébas kawacén olih para sisia lan guru rig sekolah.
Titiang
nyaratang pisan indiké punika sida kapanggih. Yén indiké punika sida kapanggih,
sinah titiang sané kantun dados pangawi wimuda lan kantun malajah makekawian
pacang liang. Liang sangkaning napi sané karyanin titiang wénten sané ngwacén,
liang sangkaning sastra Bali modérené kakenal olih sisiané ring sekolah, lan
liang sangkaning sastra Bali modérené kantun polih genah sané becik.
Singaraja, Juni 2015
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ceb_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn tgl_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn